Polisieman nie meer skuldig ná hy rower doodskiet | Maroela Media
ŉ Polisiebeampte se skuldigbevinding aan moord en gevolglike vonnis van 10 jaar tronkstraf is deur die Wes-Kaapse hooggeregshof omgekeer, berig die Sunday Independent.
Die hof het bevind dat Jerome Earl King redelik opgetree het in die uitvoering van sy pligte. King het in 2007 ŉ rower doodgeskiet nadat laasgenoemde en ŉ makker by die Bonteheuwel-poskantoor ingebreek het.
King en ŉ kollega is na die toneel ontbied. King het die rowers gemaan om hulself oor te gee waarna hy ŉ waarskuwingskoot afgevuur het. Die rowers het egter geweier om hulself oor te gee. King het nog twee waarskuwingskote afgevuur en in die proses een van die rowers doodgeskiet.
King het tydens sy verhoor getuig dat hy ŉ waarskuwingskoot in die lug wou afvuur. Hy is ondanks sy getuienis skuldig bevind aan moord.
Regter Patricia Goliath het egter dié uitspraak ter syde gestel en gesê daar kan nie bo redelike twyfel bewys word dat King die skote afgevuur het met die doel om die rower dood te skiet nie.
OB gevra om Telkom se Maseko te ondersoek